Ραλλία Χρηστίδου

Η Ραλλία Χρηστίδου (Νέο Ηράκλειο, 14 Νοεμβρίου 1979) είναι Ελληνίδα τραγουδίστρια και πολιτικός, ανεξάρτητη βουλευτής, εκλεγμένη με τον ΣΥ.ΡΙΖ.Α. - ΠΣ. Είναι ιδρυτικό μέλος του κόμματος Κίνημα Δημοκρατίας, που μετονομάστηκε σε Δημοκράτες - Προοδευτικό Κέντρο.

Έγινε ευρέως γνωστή στο ελληνικό κοινό το 2004 με τη συμμετοχή της στο τηλεοπτικό μουσικό ριάλιτι Fame Story.

 Βιογραφία 
Γεννήθηκε στις 14 Νοεμβρίου του 1979 και μεγάλωσε στο Νέο Ηράκλειο Αττικής. Ο πατέρας της κατάγεται από την Ξάνθη και η μητέρα της από την Κοκκινιά του Πειραιά. Και οι δύο ήταν μικρασιατικής καταγωγής.

Είναι αριστούχος  απόφοιτος του Τμήματος Δημόσιας Διοίκησης της Σχολής Κοινωνικών Επιστημών του Ε.Α.Π και κάτοχος μεταπτυχιακού τιτλου στη Δημόσια Οικονομική και Πολιτική από το Πανεπιστήμιο Δυτικής Αττικής. 

Ξεκίνησε μαθήματα κλασικής κιθάρας σε ηλικία 6 ετών στο Εθνικό Ωδείο (Ιστορία της Μουσικής, Μορφολογία της Μουσικής, Θεωρία, Αρμονία, Πιάνο), από όπου αποφοίτησε το 2001 με βαθμό πτυχίου άριστα παμψηφεί. Συνέχισε σπουδές σε ανώτερα θεωρητικά μαθήματα της μουσικής. Αποφοίτησε από το Αρσάκειο-Τοσίτσειο Λύκειο Εκάλης το 1997. Έχει κάνει σπουδές φωνητικής, κινησιολογίας και υποκριτικής, μουσικής παραγωγής και ηχοληψίας, αλλά και φοροτεχνικού καθώς είναι κάτοχος Διπλώματος Επαγγελματικής Ειδικότητας Εκπαίδευσης και Κατάρτισης Επιπέδου 5 Δημόσιου Ι.Ε.Κ Ο.Ε.Ε.Κ με ειδικότητα Ειδικός Φοροτεχνικού Γραφείου.

Από το 1998 έως το 2003 εργάστηκε στον ιδιωτικό τομέα ως υπάλληλος λογιστηρίου. Από το 2013 εως το 2016 εργάστηκε σε ωδεία ως δασκάλα κλασικής κιθάρας. Από το 2004 ως το 2019 εργάστηκε στον ιδιωτικό τομέα ως ελεύθερος επαγγελματίας σε τομείς όπως η παραγωγή καλλιτεχνικών θεαμάτων, η παραγωγή μουσικών έργων, οι υπηρεσίες μουσικού και ερμηνεύτριας.

Η Ραλλία Χρηστίδου υπήρξε μέλος σε οργανώσεις μελών του ΣΥΡΙΖΑ από το 2008. Επιθυμώντας να δηλώσει ανοιχτά την υποστήριξή της στον ΣΥΡΙΖΑ ήταν υποψήφια στη λίστα της Β' Αθηνών στις  εκλογές του Σεπτεμβρίου του 2015 σε μη εκλόγιμη θέση, στη θέση 22 επί συνόλω 48. Τον Μάρτιο του 2019 ανακοίνωσε την υποψηφιότητά της με τον ΣΥΡΙΖΑ στις ευρωεκλογές 2019, όπου και απέσπασε 62.371 ψήφους.

Στις βουλευτικές εκλογές του 2019 εξελέγη στην περιφέρεια Β3' Νότιου Τομέα Αθηνών με 19.777 ψήφους. Μετά την εκλογή της δήλωσε πως σταματά το τραγούδι, προκειμένου να αφοσιωθεί στην πολιτική  και στις σπουδές της στη δημόσια διοίκηση. Στις 18 Ιουλίου 2019 εξελέγη γραμματέας της Βουλής λαμβάνοντας 282 ψήφους. Είναι μέλος της Επιτροπής Μορφωτικών Υποθέσεων και της Επιτροπής Ισότητας των Φύλων και Δικαιωμάτων του Ανθρώπου. Κατά την πρώτη της θητεία έχει τοποθετηθεί σε πάνω από 100 συνεδριάσεις στην ολομέλεια της Βουλής και έχει καταθέσει και συνυπογράψει σε περισσότερες από 900 ερωτήσεις κοινοβουλευτικού ελέγχου.

Στις εκλογές του Μαΐου και του Ιουνίου 2023 επανεξελέγη στο Νότιο Τομέα Αθηνών. Τον Οκτώβριο του ίδιου έτους ορίστηκε αναπληρώτρια τομεάρχης Εσωτερικών αρμόδια για τη διαφάνεια στην Κοινοβουλευτική Ομάδα. Τον Σεπτέμβριο του 2024 ορίστηκε τομεάρχης Ναυτιλίας και Νησιωτικής Πολιτικής και αναπληρώτρια συντονίστρια της Επιτροπής Παρακολούθησης και Ελέγχου Κοινοβουλευτικού Έργου (ΕΠΕΚΕ).

Αποχώρησε από τον ΣΥΡΙΖΑ - Προοδευτική Συμμαχία στις 10 Νοεμβρίου 2024 και με επιστολή της στον Πρόεδρο της Βουλής, δήλωσε την ανεξαρτητοποίησή της. Στις 23 Νοεμβρίου 2024, συμμετείχε στην παρουσίαση της ιδρυτικής διακήρυξης του κόμματος Κίνημα Δημοκρατίας, υπό τον Στέφανο Κασσελάκη.

Μουσική σταδιοδρομία
Το Μάρτιο του 2004 γίνεται δεκτή στον μουσικό διαγωνισμό  Fame Story και κατέκτησε τη δεύτερη θέση. Αμέσως μετά το τέλος του ριάλιτι τον Ιούνιο του 2004 συμμετείχε ως η πρώτη τη τάξει γυναίκα τραγουδίστρια στην περιοδεία του Fame Story Band σε ολόκληρη την Ελλάδα, στις μεγαλύτερες πόλεις των Η.Π.Α και Καναδά. Σε διάστημα 90 ημερών πραγματοποιήθηκαν 85 εμφανίσεις. Έκτοτε δραστηριοποιήθηκε επαγγελματικά στο χώρο της μουσικής στην Ελλάδα και το εξωτερικό και έχει στο ενεργητικό της πολλές συνεργασίες με σημαντικούς καλλιτέχνες, ζωντανές εμφανίσεις και ραδιοφωνικές επιτυχίες.

Δισκογραφία

 Με το βλέμμα της καρδιάς (2005)
 Ένα χάδι ζεστό (2007)
 Μόνο μια νύχτα live στο ΣτΝ (2007)
 Έτοιμη (2009)
 Στην απέναντι πλευρά (2012)
 Με όπλο την αγάπη (2013)
 Ως το φεγγάρι να με πας (2017)
 Απόψε ζήτα μου οτι θες (2017)
 Αυτό είναι το θέμα (2018)

Εγώ για σένα
Το καλοκαίρι του 2005  κυκλοφόρησε η πρώτη της δισκογραφική δουλειά από τη Heaven, με τον τίτλο Με το βλέμμα της καρδιάς, και σημειώνει μεγάλη δισκογραφική επιτυχία. Το single "Εγώ για σένα" του δίσκου Με το βλέμμα της καρδιάς κατακτά τη Νο1 θέση στο ραδιοφωνικό air play για 4 συνεχείς μήνες κάνοντας ρεκόρ ραδιοφωνικών μεταδόσεων. Στον ίδιο δίσκο βρίσκονται επίσης τραγούδια που ξεχώρισαν ραδιοφωνικά όπως το "Είσαι μακριά" και το "Ίσως". Νο 1 θέση στο ραδιοφωνικό airplay επίσης έκαναν τα singles Κι αν μετρηθούμε, Κρύψου, Μια ζωή, Πάνε τώρα μέρες που δεν σου 'πα σ' αγαπώ, κ.α.

Παραπομπές

 Εξωτερικοί σύνδεσμοι 
Ιστοσελίδα στον ιστότοπο της Βουλής των Ελλήνων
Επίσημος λογαριασμός στο Facebook
Επίσημος λογαριασμός στο Instagram

Κατηγορία:Ελληνίδες τραγουδίστριες
Κατηγορία:Έλληνες τραγουδοποιοί
Κατηγορία:Έλληνες στιχουργοί
Κατηγορία:Βουλευτές εκλεγμένοι με τον ΣΥΡΙΖΑ
Κατηγορία:Βουλευτές Β3΄ Νότιου Τομέα Αθηνών
Κατηγορία:Βραβευμένοι με Αρίων
Κατηγορία:Έλληνες πολιτικοί του 21ου αιώνα